PORT ผนึก TICON ตั้งบ.ร่วมทุน ลุยพัฒนา-บริหารจัดการธุรกิจโลจิสติกส์
PORT ผนึก TICON ตั้งบ.ร่วมทุน ลุยพัฒนา-บริหารจัดการธุรกิจโลจิสติกส์
18 ม.ค. 2562

บริษัท สหไทย เทอร์มินอล หรือ PORT เปิดเผยว่า ที่ประชุมคณะกรรมการบริษัท วันที่ 17 มกราคม 2562 ได้มีมติอนุมัติการลงนามในสัญญาระหว่างผู้ถือหุ้นระหว่างบริษัทฯ กับ บริษัท ไทคอน อินดัสเทรียล คอนเน็คชั่น จำกัด (มหาชน) หรือ TICON จัดตั้งบริษัทร่วมทุน ในนาม บริษัท บางกอก โลจิสติกส์ พาร์ค จำกัด (BLP) ทุนจดทะเบียน 300,000,000 บาท ทุนจดทะเบียนชำระแล้ว 120,000,000 บาท
โดยบริษัทฯ ถือหุ้นในบริษัทร่วมทุนดังกล่าวในสัดส่วน 25% ของทุนจดทะเบียน TICON ถือหุ้นในสัดส่วน 75% ของทุนจดทะเบียน
สำหรับวัตถุประสงค์ของบริษัทร่วมทุนใหม่ เพื่อลงทุนเป็นเจ้าของ พัฒนา บริหารและจัดการโครงการโลจิสติกส์พาร์ค คลังสินค้า และอสังหาริมทรัพย์เพื่อการอุตสาหกรรมในประเทศไทย
นอกจากนี้ ที่ประชุมคณะกรรมการบริษัท ได้มีมติอนุมัติการลงนามในบันทึกข้อตกลงร่วมลงทุนในบริษัทร่วมทุนในโครงการท่าเทียบเรือขนส่งสินค้าระหว่างประเทศเชิงพาณิชย์ (Feeder Terminal) (ธุรกรรมร่วมทุน Feeder Terminal) ระหว่างบริษัท น้ำตาลมิตรผล จำกัด (มิตรผล) และบริษัท Inland Services B.V. (APMT) (บันทึกข้อตกลงร่วมทุน) โดยคู่สัญญาในบันทึกข้อตกลงทั้ง 3 ฝ่ายตกลงร่วมกันว่าโครงการ Feeder Terminal จะเกิดขึ้นก็ต่อเมื่อ APMT เข้ามาเป็นผู้ถือหุ้นในบริษัท บางกอก ริเวอร์ เทอร์มินอล (BRT) คิดเป็น 33% ของทุนจดทะเบียนทั้งหมดของ BRT โดยการจองซื้อหุ้นสามัญเพิ่มทุนที่เหลือจากการจองซื้อโดยบริษัทฯ และมิตรผล
ในเบื้องต้น บริษัทฯ ถือหุ้นใน BRT จำนวน 8,250,000 หุ้น รวมเป็นจำนวนเงินทั้งสิ้น 82,500,000 บาท หรือ คิดเป็น 55% ของทุนจดทะเบียนทั้งหมดของ BRT และมิตรผลถือหุ้นใน BRT จำนวน 6,750,000 หุ้น รวมเป็นจำนวนเงินทั้งสิ้น 67,500,000 บาท หรือคิดเป็น 45% ของทุนจดทะเบียนทั้งหมดของ BRT
ทั้งนี้ บริษัทฯ และมิตรผลจะจองซื้อหุ้นสามัญเพิ่มทุนที่ BRT เสนอขายให้แก่ผู้ถือหุ้นเดิมตามสัดส่วนเพียงบางส่วน ซึ่งจะทำให้สัดส่วนการถือหุ้นภายหลังจากการเพิ่มทุนดังกล่าวของบริษัทฯ มิตรผล และ APMT คิดเป็น 38% 29% และ 33% ของทุนจดทะเบียนทั้งหมดของ BRT ตามลำดับ
อนึ่ง การจองซื้อหุ้นสามัญเพิ่มทุนโดย APMT อยู่ภายใต้เงื่อนไขสำคัญประการหนึ่งว่า BRT ต้องเข้าทำสัญญาเช่าที่ดินกับมิตรผลเพื่อให้ BRT สามารถจัดทำรายงานการวิเคราะห์ผลกระทบสิ่งแวดล้อม (Environmental Impact Assessment หรือ EIA) เสนอต่อหน่วยงานที่เกี่ยวข้องเพื่อพิจารณาและให้ความเห็นชอบก่อนดำเนินโครงการ
ซึ่งที่ประชุมคณะกรรมการบริษัท ได้อนุมัติการจองซื้อหุ้นสามัญเพิ่มทุนบางส่วนใน BRT จำนวน 3,150,000 หุ้น มูลค่าหุ้นละ 10 บาท รวมเป็นเงินจำนวนทั้งสิ้น 31,500,000 บาท เพื่อให้สัดส่วนการถือหุ้นของบริษัทฯ ใน BRT เป็นไปตามบันทึกข้อตกลงร่วมทุน
ทั้งนี้ ภายหลังเงื่อนไขในบันทึกข้อตกลงร่วมทุนสำเร็จลง BRT จะเพิ่มทุนจดทะเบียนจาก 150,000,000 บาท เป็น 300,000,000 บาท โดยการออกหุ้นสามัญเพิ่มทุนเพื่อเสนอขายให้แก่ผู้ถือหุ้นเดิมตามสัดส่วนการถือหุ้นรวมทั้งสิ้น จำนวน 15,000,000 หุ้น มูลค่าที่ตราไว้หุ้นละ 10 บาท รวมเป็นจำนวนเงิน 150,000,000 บาท บริษัทฯ ในฐานะผู้ถือหุ้นของ BRT จะได้รับสิทธิจองซื้อหุ้นสามัญเพิ่มทุนดังกล่าวจำนวน 8,250,000 หุ้น ในราคาหุ้นละ 10 บาท รวมเป็นจำนวนเงิน 82,500,000 บาท ซึ่งบริษัทฯ จะจองซื้อหุ้นสามัญเพิ่มทุนดังกล่าวบางส่วน เป็นจำนวน 3,150,000 หุ้น รวมเป็นเงินจำนวน 31,500,000 บาท (ธุรกรรมการจองซื้อห้นุ เพิ่มทุนใน BRT) เพื่อให้สัดส่วนการถือหุ้นของบริษัทฯ เป็นไปตามบันทึกข้อตกลงร่วมทุน
โดยสัดส่วนการถือหุ้นใน BRT ของบริษัทฯ มิตรผล และ APMT ภายหลังการเพิ่มทุน จะเป็น 38% 29% และ 33% ของทุนจดทะเบียนทั้งหมดของ BRT ตามลำดับ ซึ่งภายหลังการเพิ่มทุนดังกล่าว BRT จะไม่เป็นบริษัทย่อยของบริษัทอีกต่อไป ทั้งนี้ การเพิ่มทุนจดทะเบียนของ BRT คาดว่าจะแล้วเสร็จภายในไตรมาส 3 ปี 2562